Meisie uit skoolkoshuis geskors vir "seksuele misdrywe" | Maroela Media
'n Graad 12-leerling aan Blue Hills Kollege in Midrand is uit die skool se koshuis geskors nadat sy glo ander meisies seksueel geteister het.
The Star het Woensdag berig die 18-jarige leerling is op 20 Januarie skuldig bevind aan twee oortredings wat verband hou met seksuele teistering. Sy het na bewering 'n meisie op die skoolgronde gesoen en 'n bed met 'n ander meisie gedeel.
Haar ouers is ontstoke en sê hoewel sy die skoolreëls oortree het, is die skorsing te streng en is die regte prosedures nie gevolg nie. Die meisie is nie van die skool self geskors nie, maar kon sedert die skorsing nie skool bywoon nie omdat haar ouers nie daaglikse pendelkostes kan bekostig nie. Hulle bly in Westonaria, sowat 90km van Midrand.
Chief Ndlovu, die skool se bemarkingsbestuurder, het aan die koerant gesê hulle duld nie seksuele interaksie op die skoolgronde nie. "Die meisie se seksuele voorkeure het geen rol gespeel in haar skorsing nie," het Ndlovu gesê.